姜特立
赋桐庐陈守瑞粟图
仲尼不瑞麟，周公旅命禾。
两对本一道，胡为有殊差。
麟固首四灵，可贺亦可嗟。
或云一角兽，莫能辨真讹。
鹖雀奏天子，朱雁兴乐歌。
文士颂连理，野夫献嘉瓜。
羽毛草木异，皆物之精华。
於事竟无补，徒然务矜夸。
食乃民之天，有一皆可嘉。
君不见丰年乐岁人鼓腹，凶年死人如乱麻。
以此较得失，周孔道不颇。
桐庐陈使君，理道蠲烦苛。
蛊敝既振饬，刑罚从宽科。
民生乐其业，自足致时和。
有农献嘉粟，累累来山阿。
数穗至八九，纷然一何多。
图状况传玩，志牒争编摩。
使君政举成，为祥理则那。
促归不待满，合上金銮坡。
嘉禾阙补亡，精笔非君何。